นกแอร์ยัน พร้อมให้บริการ  3 เส้นทางแทนบินไทย
นกแอร์เผยเตรียมพร้อมเปิดให้บริการ 3 เส้นทาง แทนการบินไทย เชื่อม็อบในพื้นที่สงบ เหตุเจรจาสร้างความมั่นใจให้ผู้โดยสารแล้ว
26 ม.ค. 2553

นกแอร์เผยเตรียมพร้อมเปิดให้บริการ 3 เส้นทาง แทนการบินไทย เชื่อม็อบในพื้นที่สงบ เหตุเจรจาสร้างความมั่นใจให้ผู้โดยสารแล้ว 
นายพาที สารสิน ประธานเจ้าหน้าที่บริหาร บริษัทนกแอร์ ผู้ให้บริการสายการบินต้นทุนต่ำ (โลว์คอสต์ แอร์ไลน์) นกแอร์ เปิดเผยว่า บริษัทได้ใช้งบประมาณจำนวน 6 ล้านบาท ปรับปรุงพื้นที่นั่งห้องโดยสาร  รวมถึงตัวเครื่องบินโบอิ้ง 737-400 จำนวน 2 ลำ และเครื่องบิน เอทีอาร์ ของบริษัทการบินไทย ให้มีภาพลักษณ์ในรูปแบบนกแอร์  เพื่อรองรับการให้บริการใน 3 เส้นทาง ได้แก่ กรุงเทพ-พิษณุโลก กรุงเทพ- อุบลราชธานี และเชียงใหม่ –แม่ฮ่องสอน  ซึ่งการบินไทยได้โอนย้ายให้กับนกแอร์บริการแทน ตั้งแต่วันที่ 1 มี.ค.เป็นต้นไป
ทั้งนี้บริษัทเชื่อว่าผู้โดยสารในพื้นที่จะมีความเข้าใจถึงสาเหตุการโอนย้ายในครั้งนี้ เนื่องจากได้ตั้งทีมงานทำงานร่วมกันระหว่างสองบริษัท โดยได้ลงพื้นที่ทั้ง 3 เส้นทาง เพื่อสร้างความรู้ ความเข้าใจ และข้อเท็จจริงที่เกิดขึ้น รวมถึงให้ข้อมูลด้านการบริการของนกแอร์ให้กับผู้โดยสารรับทราบ 
“ผมเชื่อว่าทั้ง 3 เส้นทาง นกแอร์จะต้องเดินหน้าให้บริการตามกำหนดเวลาที่ตั้งไว้ เพราะได้เตรียมความพร้อมในการบริการทุกส่วน ทั้งการปรับตารางการบินให้มีความเหมาะสมกับความต้องการของลูกค้า เช่น เส้นทางกรุงเทพ- พิษณุโลก ได้ปรับเวลา จากเดิมออกจากกรุงเทพ 6 โมงเช้า กลับ 2 ทุ่ม เป็น เริ่มบิน 9 โมงเช้า เดินทางกลับ 5 โมงเย็น เป็นต้น” นายพาที กล่าว
นอกจากนี้บริษัทได้วางแผนด้านการบริการ โดยเสนอทางเลือกให้กับผู้โดยสารที่ต้องการสะสมคะแนนผ่านบัตร รอยัล ออคิด การ์ด  ด้วยการซื้อตั๋วโดยสารในราคาการบินไทย จึงจะสามารถสะสมคะแนนได้ ขณะที่ผู้โดยสารที่ไม่ต้องการสะสมแต้ม ตั๋วโดยสารจะมีราคาถูกกว่าของสายการบินไทย 15-20%
นายพาที กล่าวว่า  จากการหารือร่วมกันระหว่างทีมงานของทั้งสองบริษัท ระหว่างนกแอร์กับการบินไทย ในเรื่องการบริการบนเครื่อง นกแอร์จะยืนมาตรฐานการให้บริการในรูปแบบของนกแอร์ เนื่องจากสามารถควบคุมต้นทุนการบริหารจัดการได้